Karen Hækkerup (S), 2009-11-26:
Nu har SF's ordfører redegjort for de ændringsforslag, som vi samlet stiller i oppositionen, så dem vil jeg kun knytte ganske få ord til.
Men jeg vil gerne endnu en gang tage ordet til tredje behandling, fordi jeg synes, at det her lovforslag principielt er vigtigt.
Vi skal altså værne om vores ret til at forsamles og til at ytre os.
Det er nogle gode borgerlige frihedsidealer, som jeg synes vi burde stå sammen om og værne om, men desværre kan man jo konstatere, at der i dag i Folketinget vil være et flertal, som har tænkt sig alligevel at tromle den her lømmelpakke igennem og dermed knægte nogle af vores frihedsrettigheder.
Når man hører debatten om lømmelpakken og uropakken, får man tit det indtryk, at vi altså nu taler om en lovgivning, der slår hårdt ned.
Den slår hårdt ned på de banditter og lømler, der vil sætte København i brand under COP15, som er det store klimatopmøde, vi skal have i december.
Lad mig bare endnu en gang slå fast: Det her lovforslag handler ikke om dem, som sætter byen i brand; det handler ikke om dem, som kaster med sten efter politiet; det handler heller ikke om dem, som på anderledes vis kaster molotovcocktails eller forstyrrer den offentlige orden.
Det her lovforslag handler om alle dem, der ikke selv i virkeligheden har gjort noget.
Det er et skråplan af den anden verden, når vi hører den ene borgerlige ordfører efter den anden – måske ikke her fra talerstolen, men ude i offentligheden – sige, at vi nu altså rammer dem, som sætter København i brand.
Nej, dem, der sætter København i brand, er vi alle sammen enige om skal rammes og skal straffes.
De skal selvfølgelig væk.
Vi vil ikke have, at vores klimatopmøde havner i ragnarok og i bål og brand i gaderne.
Dem, der bliver ramt med det her forslag, er bare ikke dem, der kaster med sten eller kaster med molotovcocktails; det er ikke dem, der sætter byen i brand; nej, det er dem, der måske bare står ved siden af nogle andre, der gør det, og som ikke selv kan dømmes for at have taget aktiv stilling til at være med.
Jeg er meget enig med fru Karina Lorentzen Dehnhardt, som lige før var oppe at redegøre for de tre ændringsforslag, som oppositionen samlet stiller.
Der er behov for, at der bliver ryddet op i denne lovpakke.
Det er noget sjusk, og det er uhørt, at man må se domstolene selv gå ud og bede om, at lovforslaget bliver lavet om.
De siger simpelt hen på forhånd: Kære Folketing, tænk jer nu om, lad nu være med at lave en ny knivlov, hvor vi rammer de forkerte.
De paragraffer, vi skal bruge for at ramme de rigtige banditter, har vi jo allerede.
Det her er nogle helt, helt andre paragraffer.
Så endnu en gang vil jeg opfordre til, at man i den borgerlige lejr tænker sig om og tænker på, hvad konsekvenserne bliver, hvis det her lovforslag går igennem.
Det kommer jo ikke til kun at gælde, når der er klimatopmøde, nej de her nye stramme regler kommer til at gælde, også når der er faglige kampe, og også efter at klimatopmødet er overstået.
Derfor har vi bl.a. stillet ændringsforslaget om at få loven til at falde bort igen efter klimatopmødet for dog at virke fremkommelige, ligesom vi også stiller forslag om, at man skal have et påbud, og at man skal have mulighed for at indbringe en afgørelse ved retten.
Man regner jo med, at der vil være flere hundrede, der skal frihedsberøves under klimatopmødet.
Man er ved at oprette lagerhaller, hvor man kan stuve de her folk sammen.
Vi har fået et meget bekymrende svar fra Kriminalforsorgen, som kommenterer selve det her lovforslag og siger til os: Hvis I vedtager det her lovforslag, vil det betyde for fremtiden, at hidsige sygeplejersker, der kræver mere i løn, urolige unge mennesker og Bedstemødre for Asyl skal stuves ind i vores fængsler.
Nu er det ikke dem, det kommer til at handle om i denne omgang; nej, det er i stedet for dem, som kommer til klimatopmødet, og som måske er i nærheden af nogle andre, der laver uro.
De skal altså stuves ind, på trods af at Kriminalforsorgen siger til os: Vi har ikke nogen pladser.
Lad mig bare minde om, at man har kendt datoen for det her klimatopmøde i årevis, og alligevel er der stadig ikke, nu ganske få uger før det starter, fuldstændig klarhed over, præcis hvor man har tænkt sig at få sat folk hen.
Jeg har stillet et spørgsmål til lovforslaget, hvor jeg har spurgt til et høringssvar fra Kriminalforsorgen, som siger, at det er muligt, at man bliver nødt til at løslade nogle andre for at få plads til de her klimafanger.
Så spørger man sig selv, hvad det egentlig er for nogle andre fanger, vi så skal løslade.
Det svar, jeg får fra justitsministeren, er, at det vil Kriminalforsorgen da så vidt muligt sørge for at have bragt i orden – så vidt muligt.
Der er altså ingen garantier.
Socialdemokraterne kan ikke anbefale det her lovforslag.
Det her handler nemlig ikke om lømlerne, det handler om nogle andre mennesker.
Når de borgerlige ordførere eksempelvis går op og taler om, at det her vil gøre noget ved dem, som sætter byen i brand, så kan det sammenlignes med, at en slagter siger, han sælger hakket lammekød, men at det, når man kigger på kødet, så viser sig, at det er gris.
Det er samme vildledende markedsføring, som vi er udsat for.
Det her lovforslag rammer ikke dem, der sætter byen i brand, og det generer bare en hel masse andre mennesker.
Det er sjusk, det er dårligt gennemført, og det risikerer at blive en ny knivlov.
Socialdemokraterne kan ikke andet end at anbefale, at man selv i den borgerlige lejr lytter til sine egne ideologiske ligemænd i CEPOS, som også fraråder, at man vedtager det her lovforslag.
Når nu man ingen respekt har for Amnesty International og for alle mulige andre humanitære organisationer, så kan man jo lytte eksempelvis til CEPOS, som også fraråder, at man vedtager det her.
Det her er en knægtelse af vores borgerrettigheder, og jeg kan kun anbefale, at man stemmer nej.
Bøllerne skal vi nok få fat i, dem skal vi nok få sat i fængsel, men det bliver ikke med de her regler, for det er nogle helt andre regler, det handler om.